जि’यां के उप्पर आक्खेआ जाई चुकेआ ऐ जे पञमें सर्ग (अग्नि परख) च गै पूरी राम-कथा दा संक्षिप्त रूपै च वर्णन होए दा ऐ। एह् सर्ग सभनें सर्गें कोला आकार च बी बड्डा ऐ। सर्ग च राम-कथा विश्वामित्र दे आश्रम थमां शुरू कीती गेदी ऐ, जित्थै राम ते लछमन आश्रम च चौकसी करा करदे न। विश्वामित्र दौनें गभरुएं गी दिक्खियै पिछले चेतें च गुआची जंदे न। जदूं, दशरथ दे घरै च कुल दीपक नेईं होए दे हे। राम ते उन्दे भ्राएं दा जन्म कुत्रशटी-जग्ग दे परैन्त श्रिंगी रिशी दियें आयुर्वैदिक औषधियें कन्नै होंदा ऐ। इत्थै कवि अपरतक्ख रूपै च अलौकिक चमत्कार गी नकारदे लगदे न। विश्वामित्र दशरथ कोला राम ते लछमन गी अपने सुरक्षा आस्तै नेईं मंगदे। बल्के, ओह् राम ते लछमन गी राजनीति ते आधुनिक अस्त्र-शस्त्र दी सखलाई आस्तै अपने कन्नै बनें च लेंदे न।